Anexa la H.C.L.
nr. _____________ 
REGULAMENT PENTRU APROBAREA CONDIŢIILOR DE DESFĂŞURARE A ACTIVITĂŢILOR COMERCIALE ÎN PARCURILE ŞI LOCURILE DE JOACĂ ALE MUNICIPIULUI TIMIŞOARA
CAP.I 

NORME GENERALE

Art.1 
a) Prezentul regulament stabileşte cadrul unitar pentru organizarea, autorizarea şi desfăşurarea activităţilor comerciale de lungă durată, sezoniere şi ocazionale în parcurile şi locurile de joacă din Municipiul Timişoara

b) Prevederile prezentului regulament se aplică: organizaţiilor fără scop lucrativ, agenţilor economici – persoane fizice autorizate, persoanelor juridice, întreprinderilor individuale şi familiale care desfăşoară activităţi sociale, sportive, comerciale, sau prestează servicii către populaţie: producătorilor direcţi, comercianţilor, organizaţiilor şi fundaţiilor, instituţiilor publice, etc, în parcurile şi locurile de joacă din Municipiul Timişoara

c) Prin activităţi comerciale în parcuri şi locuri de joacă, în sensul prezentei hotărâri, se înţelege activitatea de comercializare cu amănuntul a produselor alimentare şi nealimentare precum şi prestarea anumitor servicii destinate recreeri vizitatorilor pe o perioadă determinată.
Art.2 Amplasamentele pentru desfăşurarea activităţilor în parcuri şi locuri de joacă vor fi propuse de către Direcţia de Urbanism şi Direcţia de Mediu, aprobate prin hotărâre a Consiliului Local. 
Art.3 Activităţile comerciale în parcuri şi locuri de joacă în Municipiul Timişoara se desfăşoară de către agenţii economici, societăţi comerciale, persoane fizice autorizate şi asociaţii familiale, în baza acordului emis, cu respectarea prevederilor din prezentul regulament. Acordul/avizul pentru activităţile de comert în parcuri şi locuri de joacă se eliberează de către Primăria Municipiului Timişoara - Biroul Autorizare Publicitate şi Comerţ.
Art.4 Amplasamentele pentru desfăşurarea exerciţiilor comerciale în parcuri şi locuri de joacă vor fi atribuite în urma organizării unor licitaţii publice. Condiţiile care trebuiesc îndeplinite pentru participarea la licitaţie vor fi stabilite prin caietul de sarcini.  
Art.5 Desfăşurarea activităţilor comerciale în parcuri şi locuri de joacă fără acordul de funcţionare emis de Primăria Municipiului Timişoara sau cu încălcarea menţiunilor acesteia se sancţionează conform prevederilor legale. În cazul nerespectării menţiunilor din autorizaţie, constatate în mod repetat, aceasta va fi retrasă definitiv. Măsura retragerii definitive se stabileşte prin dispoziţia primarului, la propunerea agentului constatator.
Art.6  Agenţilor  economici,  asociaţiilor  familiale  şi  persoanelor  fizice autorizate care au debite neachitate, sau amenzi contravenţionale, nu li se vor mai elibera acorduri de funcţionare până la achitarea tuturor obligaţiilor financiare fată de Primăria Timişoara.
Art.7 În cazul în care se constată amplasarea pe domeniul public de mobilier stradal neautorizat, acesta va fi ridicat deîndată şi necondiţionat, prin măsuri administrative. Construcţiile neautorizate pe spaţiile verzi se demolează şi terenul se aduce la starea iniţială, cheltuielile totale pentru efectuarea acestor lucrări fiind suportate de proprietarul construcţiei.

Art.8 Acordul  de  funcţionare  pentru  activităţile comerciale în parcuri şi locuri de joacă se eliberează cu plata anticipată a taxelor aferente. 
Art.9 Contravenţiile prevăzute în prezentul regulament se constată şi se sancţionează de către persoanele împuternicite de Primar, Inspectorii Serviciului Publicitate şi Comerţ şi de către agenţii Poliţiei Locale.
CAP.II 
OBLIGAŢIILE COMERCIANŢILOR CARE DESFĂŞOARĂ ACTIVITĂŢI ÎN PARCURI ŞI LOCURI DE JOACĂ PE RAZA MUNICIPIULUI TIMIŞOARA
Art. 10  Comercianţii care desfăşoară activităţi în parcuri şi locuri de joacă au urmatoarele obligaţii:
1. Să  desfăşoare  activităţi  de  comerţ în  mod  civilizat,  cu respectarea normelor privind:
a) igiena şi sănătatea publică;
b) protecţia consumatorilor;
c) provenienţa şi calitatea mărfurilor;
d) utilizarea mijloacelor de cântărire autorizate;
e) liniştea şi ordinea publică;
f) protecţia muncii.
2. Să respecte următoarele cerinţe privind activitatea la punctul de lucru
autorizat :
a) să afişeze datele de identificare ale comerciantului şi numărul autorizaţiei de funcţionare ;
b) să asigure expunerea estetică a produselor şi afişarea în mod vizibil a preţurilor;
c) să utilizeze personal calificat pentru activitatea de comerţ cu produse alimentare  si prestarea de servicii/acticvitati ;
3. Să utilizeze mobilierul stabilit de către Direcţia Urbanism şi Direcţia de Mediu din cadrul Primăriei Timişoara cu respectarea suprafeţei autorizate    şi menţiunilor din acord;
4. Să   asigure   condiţii   corespunzătoare   pentru   expunerea   , protejarea şi păstrarea mărfurilor ;
5. Să  respecte  ordinea,  liniştea  publică  şi  curăţenia  în  perimetrul
amplasamentului şi să nu creeze disconfort riveranilor ;
6. Să asigure şi să impună personalului de deservire :
a) echipament   de   protecţie   sanitară   şi   ecuson   cu   date   de identificare ;
b) personalul de deservire să detină documente de identificare şi carnetul de sănătate ;
7. Să deţină la punctele de lucru documente privind :
a) actele societăţii comerciale (autorizaţie P.F. sau certificat de înregistrare fiscală) ;
b) verificarea metrologică a mijloacelor de cântărire utilizate ;
c) documente de identitate a vânzătorului şi carnetul de sănătate.
8. Să respecte orarul de funcţionare aprobat de Primăria Municipiului
Timişoara.
Art. 11  Pentru protecţia şi conservarea spaţiilor verzi, comerciantii care desfasoara activitati in parcuri si locuri de joaca au următoarele obligaţii:

a) să nu arunce niciun fel de deşeuri pe teritoriul spaţiilor verzi;

b) să respecte regulile de apărare împotriva incendiilor pe spaţiile verzi;

c) să nu producă tăieri neautorizate sau vătămări ale arborilor şi arbuştilor, deteriorări ale aranjamentelor florale şi ale gazonului, distrugeri ale muşuroaielor naturale, cuiburilor de păsări şi adăposturilor de animale, ale construcţiilor şi instalaţiilor utilitare şi ornamentale existente pe spaţiile verzi;

d) să nu ocupe cu construcţii provizorii spaţiile verzi;

e) să nu ocupe cu construcţii permanente spaţiile verzi;

f) să coopereze cu autorităţile teritoriale şi centrale pentru protecţia mediului, cu autorităţile centrale pentru amenajarea teritoriului şi cu autorităţile administraţiei publice locale la toate lucrările preconizate în spaţiile verzi şi să facă propuneri pentru îmbunătăţirea amenajării acestora;

g) să nu diminueze suprafeţele spaţiilor verzi.

   CAP. III
NOMENCLATORUL DE PRODUSE ŞI SERVICII CE POT FI COMERCIALIZATE ÎN CAZUL COMERŢULUI ÎN PARCURI ŞI LOCURI DE JOACĂ
Art.12  Produsele şi serviciile ce pot fi comercializate în parcuri şi locuri de joacă sunt:
a) răcoritoare, îngheţată, produse preamblate, cafea, etc, comercializate în distribuitoare automate

b) vată de zahăr, popcorn produse în aparate speciale la faţa locului

c) activităţi de “facepainting” (pictură pe faţă) şi /sau activităţi creative de pictură, artă grafică, desen cu nisip colorat, confecţionare de jucării şi decoraţiuni.

d) olărit, modelaj, pictură pe lut, sculptură
e) comercializare de baloane şi jocuri cu clovni

f) plimbări cu biciclete, vehicule tip carturi cu pedale, masinuţe electrice cu acumulatori pentru copii

g) bazine cu apă demontabile pentru baloane de mers pe apă
h) trambuline, bungee-jumping, corzi elastice

i) activităţi nautice ( plimbări cu barca sau hidrobicicleta), navomodelism

j) activităţi recreeative şi ateliere precum: jocuri de grup, concursuri sportive, jocuri de perspicacitate, jocuri de stimulare a limbajului şi îmbogăţirea vocabularului, jocuri de observaţie şi memorie, jocuri cu diferite materiale. În anumite cazuri Primăria Municipiului Timişoara nu va percepe taxe beneficiarilor pentru desfăşurarea acestor activităţi.

k) scene pentru reprezentaţii de dansuri pentru copii, teatru de păpuşi, jonglerie, pantomima, spectacole şi concerte în aer liber

l) teren minigolf (Parcul Copiilor “Ion Creangă”)

CAP.IV
CONDIŢIILE DE ATRIBUIRE A AMPLASAMENTELOR PENTRU DESFĂŞURAREA ACTIVITĂŢILOR COMERCIALE ÎN PARCURI ŞI LOCURI DE JOACĂ
Art.13 Amplasamentele aprobate pentru desfăşurarea de activităţi comerciale:

Parcul Copiilor “Ion Creangă”, Grădina Zoologică, Parcul Clabucet, Parcul Steaua, Parcul Fraţii Constantin, Parcul Poporului, Parcul Karlsruhe, Parcul Central, Parcul Civic, Parcul Alpinet, Parcul Universităţii, Parcul Stadion, Parcul Lidia, Parcul Adolescenţilor, Parcul Uzinei, Parcul Carmen Sylva, Parcul Zurrich, Scuar P-ta Plevnei, Parcul Petofi, Scuar P-ta Crucii, Scuar Arcidava, Scuar Arhanghelii Mihail şi Gavril, Scuar Păun Pincio, Scuar Pompiliu Stefu, Parcul Zona Bucovina, sau orice altă locaţie aprobată de către Consiliul Local. 
Art.14 Amplasamentele se stabilesc de către Directia de Urbanism şi/sau Direcţia de Mediu a Primăriei Municipiului Timişoara, în funcţie de specificul fiecărei activităţi comerciale în parte.
Art.15 Activitatea de comerţ în parcuri şi locurile de joacă din Municipiul Timişoara se desfăşoară de către agenţii economici în baza acordului de funcţionare sau avizului pentru desfăşurarea activităţii de comerţ emis la cererea acestora, cu respectarea prevederilor prezentului regulament. Desfăşurarea activităţilor de comerţ nu se poate realiza fără acordul/avizul emis de Primăria Municipiului Timişoara sau cu încălcarea menţiunilor din acesta. În cazul nerespectării menţiunilor din acord/aviz, constatate de cel mult două ori, acesta va fi retras definitiv

Art.16 În cazul posibilitaţi racordării la reţeaua de energie electrică şi/sau apă, curentul/apa consumată se va contoriza separat de taxa platita.
Art.17 Tarifele practicate sunt cele stabilite in HCL nr. 464/03.09.2013.
CAP.V
CONTRAVENŢIILE PRIVIND ACTIVITĂŢILE COMERCIALE ÎN PARCURI ŞI LOCURI DE JOACĂ ÎN MUNICIPIULUI TIMIŞOARA
Art.18 Constituie contravenţie şi se sancţionează cu amendă cuprinsă între
300-1500 LEI următoarele fapte :
1. Comercializarea oricăror produse fără acord de comerţ stradal sau fără
respectarea menţiunilor din acesta;
2. Utilizarea   altui   mobilier   stradal   decât   cel   stabilit   de   Primăria
Municipiului Timişoara;
3. Neafişarea datelor de identificare ale agentului economic, asociaţiei
familiale şi persoanelor fizice ;
4. Neefectuarea salubrizării permanente a amplasamentului ocupat ;
5. Prepararea  în  aer  liber  a  alimentelor,  în  zonele  interzise  prin prezentul regulament.
Art.19 Constituie contravenţie şi se sancţionează cu amendă cuprinsă între 100-200 lei pentru persoane fizice si între 1000-10000 lei pentru persoane juridice următoarele fapte :

1. Folosirea neautorizată a terenurilor cu spaţii verzi;

2. aruncarea pe spaţiile verzi de mase plastice, hârtii, sticle, resturi animaliere, deşeuri menajere şi orice alte deşeuri;
3. Deteriorarea spaţiilor verzi în urma incendiilor sau a comportării iresponsabile cu focul;

4. Distrugerea sau deteriorarea drumurilor, aleilor, sistemelor de drenaj, instalaţiilor tehnice şi inginereşti din spaţiile verzi;

Art.20 Constituie contravenţie şi se sancţionează cu amendă cuprinsă între 200-1000 lei pentru persoane fizice si între 1000-5000 lei pentru persoane juridice următoarele fapte :

1. Nerespectarea cerinţelor privind proiectarea, construirea şi darea în exploatare a obiectivelor în spaţiile verzi;

2. Desfăşurarea neautorizată a activităţilor economice, de turism şi agrement în spaţiile verzi;

3. Ocuparea nelegitimă a terenurilor cu spaţii verzi;

4. Distrugerea spaţiilor verzi prin poluare cu ape reziduale, chimicale, deşeuri de producţie, produse petroliere sau alte substanţe nocive.
Art.21 Contravenţiile prevăzute în prezentul regulament se constată şi se sanctionează de către persoanele împuternicite de Primar.

Prevederile prezentului Regulament se completează cu dispoziţiile nr. 2/2001 privind regimul juridic al contravenţiilor.

CAP.VI
CADRUL LEGAL GENERAL DE REGLEMENTARE A DOMENIULUI:

Art.22 Activităţile în zonele publice sunt reglementate prin:

Legea nr. 215/2001- privind administraţia publică locală;
Legea nr. 650/2002 – pentru aprobarea OG nr. 99/2000 privind comercializarea produselor şi serviciilor de piaţă;
H.G. nr. 333/2003 pentru aprobarea Normelor Metodologice de aplicare a O.G. nr. 99/2000 privind comercializarea produselor şi serviciilor de piaţă;
H.G. nr. 955/2004 – pentru aprobarea reglementărilor cadru de aplicare a O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local;
Legea nr. 50/1991 privind autorizarea lucrărilor de construcţii;

Legea nr. 60/1991 privind organizarea şi desfăşurarea adunărilor publice;

Legea nr. 12/1990 privind protejarea populaţiei împotriva unor activităţi ilicite;

Legea nr. 571/2003 privind Codul fiscal;

O.G. 92/2003 privind Codul de procedură fiscală;

O.G. nr. 2/2001 privind regimul juridic al contravenţiilor;

Legea nr. 126/1995 privind regimul materiilor explozive;

Codul Civil, cartea a III-a, titlul III despre contracte sau Convenţii;

H.G. 584/2001 privind amplasarea unor obiecte de mobilier urban;

Ordinul nr. 839/2009 privind aprobarea Normelor Metodologice de aplicare a Legii nr. 50/1991;

Lege nr. 213/1998 privind proprietatea publică şi regimul juridic al acesteia;

H.G. nr. 348/2004 privind executarea comerţului cu produse şi servicii de piată în unele zone publice;
H.C.L. 139/2011 privind condiţiile de desfăşurare a activităţilor de comerţ stradal pe raza Municipiului Timişoara.
ORDIN nr. 1563/2008 privind Lista Alimentelor nerecomandate prescolarilor si scolarilor si a principiilor care stau la baza unei alimentatii sanatoase pentru copii si adolescenti.

Legea 24/15.01.2007 , republicată şi actualizată, privind reglementarea şi administrarea spaţiilor verzi din intravilanul localităţilor.

Legea nr. 47/19.03.2012 pentru modificarea şi completarea  Legi 24/15.01.2007 privind reglementarea şi administrarea spaţiilor verzi din intravilanul localităţilor

CAP.VII
DEFINIŢII ŞI CLASIFICĂRI

Agent economic – persoană fizică sau juridică autorizată, care în cadrul activităţii sale profesionale, fabrică, importă, depozitează, transportă sau comercializează produse, ori părti din acestea, sau prestează servicii, definite în baza Legii nr. 15/1990 privind reorganizarea unităţii economice de stat ca regii autonome şi societăţi comerciale.
Consumator – orice persoană fizică, sau grup de persoane fizice constituite în asociaţii, care cumpară, dobândesc, utilizează, ori consumă produse, sau servicii în afara activităţii profesionale.

Comerciant – persoană fizică sau juridică autorizată să desfăşoare activităţi de comercializare a produselor şi serviciilor de piaţă.

Comerţ stradal – comerţ, cu caracter permanent, sezonier, sau ocazional, desfăşurat pe domeniul pubilc, în afara spaţiului magazinelor, de regulă în zone cu intensă circulaţie pietonală, pe străzi, trotuare, pasaje publice, sau orice zonă destinată folosinţei publice.

Comerţ ambulant – activitatea de comercializare cu amănuntul realizată prin vânzarea în mai multe locaţii, pe unităţi (standuri mobile), rulote, sau în vehicule special amenajate.

Comerţ ocazional – activitatea de comerţ stradal desfăşurată cu ocazia anumitor evenimente, pe o perioadă limitată de timp.
Punct de desfăşurare a activităţii – spaţiu public delimitat în cadrul amplasamentului avizat de Primăria Municipiului Timişoara şi pus la dispoziţie pentru desfăşurarea de activităţi comerciale.

Structură de vanzare/promovare – spaţiul de desfăşurare a unuia, sau mai multor exerciţii comerciale.

